
5-Hidroxi-6-jód-7-metoxiflavon Sonogashira-reakciói

Kulcsszavak: Sonogashira-reakció; keresztkapcsolás; 5-hidroxi-6-jód-7-metoxiflavon; gyűrűzáródás; terminális alkin
Munkám célja az 5-hidroxi-6-jód-7-metoxiflavon Sonogashira-reakcióinak vizsgálata volt. Sikerült előállítanunk az 5-hidroxi-6-jód-7-metoxiflavon keresztkapcsolt vegyületeit a következő terminális alkinekkel: etinil-trimetilszilán, fenilacetilén, 4-terc-butilfenilacetilén, 3-fenilprop-1-in és 2-metilbut-3-in-2-ol.
Az etinil-trimetilszilánnal elvégzett reakciók során a következő körülményt dolgoztunk ki: 3,5 ekvivalens alkin, 10 mol % Pd(PPh3)2Cl2, 10 mol % CuI, trietil-amin bázis, reflux hőmérséklet és 6 óra. A Pd(OAc)2 és PPh3 katalizátorok együttes alkalmazásával végzett reakcióban ennél lényegesen alacsonyabb hozamot tudtunk elérni.
A fenilacetilénnel történő kapcsolásoknál kedvező körülménynek a 2 ekvivalens alkin, 15 mol % Pd(PPh3)4, 20 mol % CuI, trietil-amin, reflux hőmérséklet és 3 órás reakcióidő bizonyult. Az etinil-trimetilszilánnál alkalmazott körülmények alacsonyabb hozamokat eredményeztek. A reakciók során intramolekuláris gyűrűzáródást és Glaser-termék keletkezését figyeltünk meg.
A 4-terc-butilfenilacetilénnel végzett kapcsolási reakciók körülményei megegyeznek az előbb említettekkel, viszont itt már elég volt 2 óra a reakció lejátszódásához. Ebben az esetben is a gyűrűzárt terméket és a Glaser-terméket is izoláltuk.
3-Fenilprop-1-in reakciójában az etinil-trimetilszilánnal megegyező körülmények (3,5 ekvivalens alkin, 10 mol % Pd(PPh3)2Cl2, 10 mol % CuI, trietil-amin bázis, reflux hőmérséklet) és 5 óra volt szükséges az átalakuláshoz. Itt is a gyűrűzárt terméket és Glaser-terméket szintetizáltunk.
Az 5-hidroxi-6-jód-7-metoxiflavon és a 3-metil-but-2-in-2-ol kapcsolásakor a korábbi módszerek mindegyikével csak alacsony hozamokat értünk el és a korábbi reakciókkal összhangban a furo[2,3-f]kromenon gyűrűzárt származékot kaptuk.



